
–	uzimajući u obzir članak 150. stavak 5. i članak 136. stavak 4. Poslovnika,
A.	budući da vojska upravlja Malijem od državnog udara 2020. kojim je general Assimi Goïta postao prijelazni predsjednik, a izbori koji su u više navrata obećani nisu održani;
B.	budući da su 13. svibnja 2025. vojne vlasti raspustile političke stranke i organizacije te izvan snage stavile zakone kojima se štiti političko sudjelovanje, što je izazvalo prosvjede u zemlji te međunarodnu zabrinutost zbog konsolidacije autoritarne vladavine te represije i kriminalizacije oporbe i prosvjednika;
C.	budući da su nedavne otmice i uhićenja članova oporbe doprinijele broju prisilnih nestanaka koji datiraju najmanje od 2021. te da je vojna hunta pojačala represiju nad političkom oporbom i građanskim slobodama;
D.	budući da je 11. lipnja 2025. malijsko vijeće ministara donijelo prijedlog zakona kojim se prijelaznom predsjedniku bez izbora odobrava petogodišnji obnovljivi mandat;
E.	budući da EU i dalje podupire civilno društvo i pruža humanitarnu pomoć u Maliju;
F.	budući da islamističke terorističke skupine povezane s Al Qaidom ubijaju civile, uključujući kršćane i pripadnike drugih vjerskih manjina;
G.	budući da su EU i nekoliko država članica na zahtjev bivših malijskih vlasti rasporedili postrojbe koje su izgubile živote u borbi protiv džihadizma, uključujući 58 francuskih vojnika, dva nizozemska vojnika i jednog portugalskog vojnika;
H.	budući da ruske dezinformacije negativno utječu na Mali;
1.	izražava ozbiljnu zabrinutost zbog alarmantnog političkog i sigurnosnog stanja u Maliju; oštro osuđuje raspuštanje političkih stranaka i organizacija te zatiranje oporbe;
2.	kritizira pojačano djelovanje malijskih vlasti kojim se ugrožavaju demokracija, ljudska prava, sloboda izražavanja i udruživanja te mirno okupljanje;
3.	potiče malijske vlasti da poštuju međunarodno pravo o ljudskim pravima i obveze koje je Mali preuzeo u pogledu političkih i građanskih prava;
4.	podsjeća da je u studenome 2024. prijelazni predsjednik zadužio svoj kabinet da što prije stvori uvjete za transparentne i mirne izbore;
5.	potiče vlasti da odmah oslobode osobe uhićene ili otete iz političkih razloga, trajno okončaju represiju i zastrašivanje, zajamče sigurnost članova oporbe, aktivista i aktera civilnog društva te osiguraju mir i stabilnost u Maliju;
6.	sa žaljenjem primjećuje da u Maliju i dalje vlada pošast nasilja i islamističkog terorizma; podsjeća da plaćenici pod pokroviteljstvom Rusije nisu uspjeli postići stabilnost; poziva da se osigura odgovornost za kršenja i povrede prava, uključujući ratne zločine koje su skupina Wagner / Afričke snage počinile nad malijskim stanovništvom;
7.	potiče bližu suradnju između EU-a, posebnog predstavnika EU-a za Sahel, ECOWAS-a i Afričke unije u promicanju stabilnosti i ljudskih prava u Maliju;
8.	izražava ozbiljnu zabrinutost zbog sve većih nezakonitih migracijskih tokova iz Malija prema Europi, potaknutih sve većom nesigurnošću, političkom nestabilnošću i gospodarskom stagnacijom; poziva malijske vlasti da preuzmu punu odgovornost za sprečavanje nekontroliranih odlazaka i potiče EU da ojača politike vraćanja i suradnju u području kontrole migracija s Malijem i tranzitnim zemljama;
9.	ističe jasnu potporu EU-a ponovnoj uspostavi višestranačke demokracije, pružanju pomoći civilnom društvu i demokratskim akterima te jamčenju da ljudska prava budu glavni prioritet potpore EU-a u okviru obnovljenog pristupa regiji Sahel;
10.	poziva potpredsjednicu Komisije / Visoku predstavnicu Unije za vanjske poslove i sigurnosnu politiku i države članice da malijske vlasti upozore na hitnu potrebu za ponovnom uspostavom demokratskog poretka i zaštitom ljudskih prava;
11.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku, prijelaznom predsjedniku Malija, Nacionalnoj skupštini Malija, Afričkoj uniji i ECOWAS-u.

